Document ID: 32013D0417

KOMMISSIONENS GENNEMFØRELSESAFGØRELSE
af 31. juli 2013
om ændring af bilag III til Rådets direktiv 2002/99/EF om dyresundhedsbestemmelser for produktion, tilvirkning, distribution og indførsel af animalske produkter til konsum for så vidt angår tilføjelsen af en behandling til fjernelse af specifikke dyresundhedsmæssige risici i kød
(meddelt under nummer C(2013) 4853)
(EØS-relevant tekst)
(2013/417/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 11, og
ud fra følgende betragtninger:
(1)
Direktiv 2002/99/EF fastlægger generelle dyresundhedsbestemmelser for alle produktions-, tilvirknings- og distributionsled for animalske produkter i Unionen og for indførsel til Unionen fra tredjelande heraf.
(2)
Artikel 4 i direktiv 2002/99/EF fastlægger, at medlemsstaterne kan tillade - så længe visse betingelser er overholdt - produktion, tilvirkning og distribution af animalske produkter, der kommer fra et område eller del af et område, der er underlagt dyresundhedsmæssige restriktioner. Bilag III til direktivet indeholder en tabel med behandlinger, der kan anvendes på animalske produkter for at fjerne dyresundhedsmæssige risici, der er knyttet til kød og mælk. Disse behandlinger er i overensstemmelse med de anbefalede behandlinger i de relevante kapitler i den zoosanitære kodeks vedrørende terrestriske dyr fra Verdensorganisationen for Dyresundhed (OIE's kodeks vedrørende terrestriske dyr).
(3)
I kapitlet om mund- og klovesyge i OIE's kodeks vedrørende terrestriske dyr er der tilføjet en behandling, som sikrer, at mund- og klovesygevirusset inaktiveres i kød.
(4)
Denne behandling bør derfor opføres på listen over behandlinger, der effektivt kan fjerne risikoen for mund- og klovesyge i kød, i tabellen i bilag III til direktiv 2002/99/EF.
(5)
Desuden bør betegnelsen »fåre- og gedepest« i tabellen i bilag III til direktiv 2002/99/EF erstattes af »pest hos små drøvtyggere« for at afspejle den officielle betegnelse for denne sygdom i OIE's kodeks vedrørende terrestriske dyr. Derudover bør tallet »1« i tabellens overskrift slettes, og betegnelsen »KØD« før behandlingerne for mælk bør erstattes af »MÆLK«.
(6)
Bilag III til direktiv 2002/99/EF bør derfor ændres i overensstemmelse hermed.
(7)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilag III til direktiv 2002/99/EF erstattes af bilaget til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 31. juli 2013.

Labels: 0
17
6